Bhanas moontlik landuit; balju kom voor dooiemansdeurGideon du Plessis, hoofsekretaris van Solidariteit Foto: Reint Dykema Die balju sou vandag op die Bhanas (Solly, Fazel en andere) se bates beslag gelê het, maar het voor dooiemansdeur gekom. Volgens Gideon du Plessis, hoofsekretaris van Solidariteit, was die Bhanas se huis reeds ontruim toe die balju vandag daar opdaag om op hul bates beslag te lê. Daar was ook geen teken van enige van die Bhana-familielede nie. Die opsigter van die gebou waar die Bhanas gewoon het, het intussen te kenne gegee dat die Bhana-familie reeds twee maande gelede verhuis het. “Solidariteit doen ŉ dringende beroep op die likwidateurs van Aurora Empowerment Systems om die Bhana-familie so spoedig moontlik op te spoor. Daarby eis ons ŉ ondersoek na bewerings dat die Bhanas vervalsde identiteitsdokumente gebruik het om sake mee te doen,” sê Du Plessis. Du Plessis meen die Bhanas se optrede spreek boekdele vir hul ingesteldheid teenoor die voormalige Aurora-werknemers en hul medemens in die algemeen. “Dit is verder ook ’n aanduiding van hul minagting van die regsproses en diegene wat geregtigheid wil laat seëvier.”